*Ivan Šaško*

*pomoćni biskup zagrebački*

**Pozdrav**

**prigodom hodočašća hercegovačkih biskupija**

**na grob blaženoga Alojzija Stepinca u zagrebačkoj prvostolnici**

Subota, 3. ožujka 2018. u 11.30 sati

U ovome predivnom zajedništvu hodočasnika Crkve iz Hercegovine u ime zagrebačkoga nadbiskupa, kardinala Josipa Bozanića, pozdravljam ponajprije Vas, dragi oče biskupe Ratko, predstojniče hercegovačkih biskupija; pozdravljam Vas, cijenjeni oče Provincijale Hercegovačke franjevačke provincije Uznesenja Blažene Djevice Marije; vas, braćo svećenici i redovnici, vas, redovničke predstojnice i sestre redovnice te sve vas, draga braćo i sestre, dragi Božji narode!

Noseći sa sobom dio hrvatske domovine, u ovu ste prvostolnicu donijeli nakane koje vas povezuju s rodnom grudom, ali i s onima koji su iz raznih razloga otišli iz Hercegovine, da bi se posvuda, ovdje u Zagrebu i diljem svijeta, prepoznavali po kršćanskoj vjeri, pripadnosti Katoličkoj Crkvi i hrvatskomu narodu, pri čemu je kao prepoznatljiv lik koji sažima našu suvremenost trajno vidljiv blaženi Alojzije Stepinac.

U ovome slavlju, na koje ste došli nošeni zahvalnošću i pobožnošću, obnavljate svoju vjeru i vjernost, svoje pouzdanje i nadu, svoju ljubav i predanost Gospodinu, moleći zagovor blaženoga Alojzija. Puno je poveznica između Zagrebačke nadbiskupije i Hercegovine, a slobodno možemo reći da su vjernici i vjernice Hercegovine nerazdvojivi od blaženoga Alojzija.

U ovome se slavlju spominjemo i onih koji su svjedočili svoju vjeru, zauzetost za dostojanstvo čovjeka i domoljublje, prinijeli žrtvu života ohrabreni primjerom nadbiskupa Stepinca, svjedočeći Božje gospodstvo i vječne vrijednosti naročito u vrijeme komunističke vladavine nasiljem i lažima.

Zato je lijepo vidjeti sve vas, osobito mlade, okupljene usprkos izvanjskoj hladnoći, u toplini srca koja jedina otvara obzor budućnosti; lijepo je vidjeti Hercegovinu u zagrljaju ove prvostolnice i dirljivo je vidjeti Hercegovinu koja grli ovo središte naše Crkve i naroda, oslonjenu na uzor blaženoga Alojzija.

Neka nas i dalje nadahnjuje i prati njegova svetost.

Dobro došli!